MS WTA Tour v Singapure – finále:

Dominika Cibulková zdolala vo finále Turnaja majsteriek svetovú jednotku Angelique Kerberovú 6:3, 6:4 a vyhrala najkvalitnejšie obsadený turnaj v kalendári WTA.

Víťazstvo na záverečnom šampionáte je pre ňu jednoznačne najväčším úspechom kariéry.

„Nemám slov. Štartovať prvýkrát na Turnaji majsteriek a vyhrať celý turnaj – to je ako sen. Bezprostredne po zápase si z neho pamätám akurát mečbal. Je to najšťastnejší moment v mojom živote,“ priznala slovenská tenisová jednotka.

„Nebolo ľahké pozviechať sa po úvodných dvoch prehrách. Ani v týchto zápasoch som nehrala zle, len mi chýbal kúsok šťastia. Dnes sa šťastena v závere priklonila na moju stranu, bola som mentálne silná. Stále sa chvejem, je to obrovský moment,“ povedala Cibulková počas slávnostného ceremoniálu.

Dvadsaťsedemročná hráčka sa po sezóne 2015, keď pre operáciu nohy vynechala päť mesiacov, dočkala svojho najlepšieho roku.

Odohrala veľké množstvo zápasov, vyhrala štyri turnaje a k úplnej spokojnosti jej môže chýbať len lepší výsledok na grandslamoch.

Vďaka výbornému záveru sezóny a triumfu na Turnaji majsteriek sa v rebríčku WTA posunie už na piate miesto, čím si vytvorí nové osobné maximum. Spomedzi slovenských hráčok bola tak vysoko už len Daniela Hantuchová v roku 2003.

Víťazný mečbal premenila prasiatkom

What a way to end! @Cibulkova is the @WTAFinalsSG champion for 2016 #WTAFinals pic.twitter.com/vCsPM8D0qy

— WTA (@WTA) October 30, 2016